## Pravilnik o načinu plaćanja i izvješćivanja te postupku i ovlaštenju za nadzor obračunavanja i plaćanja prihoda po osnovi obveznog osiguranja od automobilske odgovornosti

### NN 118/2009 (30.9.2009.), Pravilnik o načinu plaćanja i izvješćivanja te postupku i ovlaštenju za nadzor obračunavanja i plaćanja prihoda po osnovi obveznog osiguranja od automobilske odgovornosti

MINISTARSTVO FINANCIJA

2902

Na temelju članaka 53. stavak 4. Zakona o obveznom zdravstvenom osiguranju (»Narodne novine«, broj 150/08 i 94/09), ministar financija donosi

PRAVILNIK

O NAČINU PLAĆANJA I IZVJEŠĆIVANJA TE POSTUPKU I OVLAŠTENJU ZA NADZOR OBRAČUNAVANJA I PLAĆANJA PRIHODA PO OSNOVI OBVEZNOG OSIGURANJA OD AUTOMOBILSKE ODGOVORNOSTI

I. OPĆE ODREDBE

Članak 1.

Ovim se Pravilnikom podrobno propisuje postupak načina plaćanja i izvješćivanja te postupak i ovlaštenje za nadzor i druga pitanja vezana uz prihod obveznoga zdravstvenog osiguranja po osnovi obveznog osiguranja od automobilske odgovornosti iz članka 53. stavak 1. točka 10. Zakona o obveznom zdravstvenom osiguranju (dalje u tekstu: Zakon) a vezano uz provedbu odredaba članka 53. stavaka 2. i 3. istoga Zakona.

Članak 2.

(1) Pojedini pojmovi, u smislu ovoga Pravilnika, imaju sljedeće značenje:

1. »osiguranje od automobilske odgovornosti« jest osiguranje vlasnika, odnosno korisnika vozila od odgovornosti za štete nanesene trećim osobama,

2. »premija osiguranja« jest novčani iznos koji ugovaratelj osiguranja plaća osiguravatelju na temelju sklopljenog Ugovora o osiguranju, a sastoji se od funkcionalne premije i režijskog dodatka,

3. »funkcionalna premija« jest dio premije osiguranja namijenjen za naknadu šteta i isplatu ugovorenih iznosa te za preventivu,

4. »režijski dodatak« jest dio premije osiguranja koji služi za pokriće troškova obavljanja djelatnosti osiguranja.

(2) Odnos funkcionalne premije i režijskog dodatka u ukupnoj premiji osiguranja utvrđuje osiguravatelj, sukladno s propisima o obveznom osiguranju od automobilske odgovornosti.

II. OBVEZNICI OBRAČUNAVANJA I PLAĆANJA

Članak 3.

Obveznici obračunavanja i plaćanja prihoda po osnovi obveznog osiguranja od automobilske odgovornosti (dalje u tekstu: obveza) jesu društva za osiguranje, prema članku 53. stavak 2. Zakona, koja poslove osiguranja od automobilske odgovornosti obavljaju sukladno Zakonu o obveznom osiguranju u prometu (»Narodne novine«, broj 151/05 i 36/09).

III. OBRAČUNSKA RAZDOBLJA, OSNOVICA I STOPA ZA OBRAČUN OBVEZE

Članak 4.

(1) Obračunska razdoblja su od prvog do posljednjeg dana u mjesecu.

(2) Osnovica za obračun obveze jest iznos naplaćene funkcionalne premije osiguranja od obveznog osiguranja od automobilske odgovornosti tijekom obračunskog razdoblja (mjesečna osnovica) odnosno iznos ukupno naplaćenih premija osiguranja u obračunskom razdoblju umanjen za iznos režijskog dodatka, prema članku 53. stavak 2. Zakona.

(3) Osnovica za obračun obveze utvrđuje se prema premijama osiguranja naplaćenima tijekom obračunskog razdoblja a koje se odnose na premije osiguranja po ugovorima o osiguranju od automobilske odgovornosti sklopljenima od dana stupanja na snagu Zakona odnosno na ugovore sklopljene iza 1. siječnja 2009., prema članku 138. Zakona.

(4) Na mjesečnu osnovicu obračunava se mjesečni iznos obveze za uplatu, po stopi od 7%, prema članku 53. stavak 2. Zakona.

IV. ROK ZA UPLATU I NAČIN PLAĆANJA

Članak 5.

(1) Utvrđenu mjesečnu obvezu obveznik je dužan uplatiti do 10. dana u mjesecu koji slijedi iza mjeseca na koji se obveza odnosi, prema članku 53. stavak 3. Zakona.

(2) Iznos mjesečne obveze uplaćuje se u korist žiro-računa državnog proračuna i brojčanu oznaku (šifru) vrste prihoda 7986 – Prihodi od obveznog osiguranja od automobilske odgovornosti, sukladno Naredbi o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

V. OBVEZA I NAČIN IZVJEŠĆIVANJA

Članak 6.

(1) Obveznik obračunavanja dužan je, za svako obračunsko razdoblje, sastaviti »Izvješće o obračunanoj i uplaćenoj mjesečnoj obvezi – prihodu po osnovi obveznog osiguranja od automobilske odgovornosti za mjesec \_\_\_\_\_\_, godine \_\_\_\_« (dalje u tekstu: Obrazac I-FPO).

(2) Izvješće na Obrascu I-FPO predaje se ispostavi Porezne uprave prema sjedištu obveznika obračunavanja, do 15. dana u mjesecu koji slijedi iza mjeseca za koji je obveza utvrđena.

Članak 7.

(1) Obrazac I-FPO sadržava podatke o:

1. podnositelju izvješća – obvezniku obračunavanja (naziv, adresa, porezni broj)

2. nadležnoj ispostavi Porezne uprave

3. obračunskom razdoblju – mjesecu i godini na koji se odnose podaci na izvješću

4. iznosu ukupno naplaćenih premija osiguranja tijekom obračunskog razdoblja prema kojima je nastala obveza je obveza

5. udjelu funkcionalne premije osiguranja u ukupnoj premiji osiguranja

6. iznosu utvrđene obveze

7. iznos uplaćene obveze

8. datum uplate

9. ovjera i potpis ovlaštene osobe obveznika obračunavanja i

10. ovjera i potpis ovlaštene osobe Porezne uprave za preuzimanje izvješća.

(2) Obrazac I-FPO sastavni je dio ovoga Pravilnika.

Članak 8.

(1) Izvješće na Obrascu I-FPO smatra se obračunskom prijavom, sukladno odredbama Općeg poreznog zakona.

(2) Porezna uprava knjigovodstveno evidentira obveze iskazane na izvješćima – Obrascu I-FPO i uplate kojima se obveze namiruju.

VI. OVLAŠTENJE ZA NADZOR I POSTUPAK NADZORA

Članak 9.

(1) Nadzor nad provedbom odredaba Zakona u dijelu koji uređuje prihod obveznog zdravstvenog osiguranja po osnovi obveznog osiguranja od automobilske odgovornosti provodi Porezna uprava i Financijska policija.

(2) Tijela ovlaštena za nadzor iz stavka 1. ovoga članka postupaju u poslovima nadzora na način kako je Općim poreznim zakonom propisano za porezni nadzor.

VII. POSTUPAK U SLUČAJU UTVRĐENIH ČINJENICA POVREDE PROPISA

Članak 10.

(1) Kada se u postupku nadzora utvrde činjenice koje upućuju na to da su učinjene povrede odredaba Zakona o obveznom zdravstvenom osiguranju koje propisuju obvezu uplate prihoda po osnovi obveznog osiguranja od automobilske odgovornosti, tijelo koje je utvrdilo te činjenice podnosi prijedlog za pokretanje prekršajnog postupka Prekršajnom sudu nadležnom prema sjedištu obveznika uplate prihoda.

(2) Obveze utvrđene u postupku nadzora, koje nisu sadržane u izvješćima na Obrascu I-FPO, Porezna uprava knjigovodstveno evidentira na temelju naloga tijela koje je utvrdilo te obveze.

VIII. OSTALI POSTUPCI

Članak 11.

Postupak naplate, obračuna i plaćanja zateznih kamata, povrata više uplaćenih obveza ili obveza plaćenih bez pravne osnove, otpisa nenaplativih obveza, prodaje duga, zastare, odgode naplate i jamstva te ostala pitanja vezana uz obvezu – prihod po osnovi obveznog osiguranja od automobilske odgovornosti koja nisu uređena Zakonom i ovim Pravilnikom provode se na način propisan Općim poreznim zakonom.

IX. ZAVRŠNE ODREDBE

Članak 12.

Odredbe ovoga Pravilnika primjenjuju se s početkom obračuna i izvješćivanja obračunsko razdoblje – mjesec u kojemu je Pravilnik stupio na snagu.

Članak 13.

Ovaj Pravilnik objavit će se u »Narodnim novinama« i stupa na snagu s danom objave.

Klasa: 410-01/09-01/1299

Urbroj: 513-07-21-01/09-1

Zagreb, 1. rujna 2009.

Ministar financija
Ivan Šuker, v. r.

OBRAZAC – I-FPO

IZVJEŠĆE

o obračunanoj i uplaćenoj mjesečnoj obvezi – prihodu po osnovi obveznog osiguranja od automobilske odgovornosti

|  |  |  |
| --- | --- | --- |
| I. PODNOSITELJ IZVJEŠĆA  1. Naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  2. Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  3. Porezni broj: \_\_\_\_\_\_\_\_\_\_\_\_\_\_\_\_\_ | II. NADLEŽNA ISPOSTAVA POREZNE UPRAVE  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| III. OBRAČUNSKO RAZDOBLJE  OD |\_\_|\_\_| |\_\_|\_\_| DO |\_\_|\_\_| |\_\_|\_\_| GOD. |\_\_|\_\_|\_\_|\_\_| | | |
| IV. PODACI O UTVRĐENOJ OBVEZI | |  |
| 1. iznos ukupno naplaćenih premija osiguranja prema kojima je nastala obveza | |  |
| 2. udio funkcionalne premije osiguranja u ukupnoj premiji osiguranja (%) | |  |
| 3. iznos naplaćenih funkcionalnih premija osiguranja | |  |
| 4. iznos utvrđene obveze – prihoda | |  |
| 5. iznos uplaćene obveze – prihoda | |  |

V. DATUM UPLATE \_\_\_\_\_\_\_\_\_\_\_\_\_\_\_

VI. OVJERA I POTPIS OVLAŠTENE OSOBE OBVEZNIKA OBRAČUNAVANJA

U \_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_

VII. OVJERA I POTPIS OVLAŠTENE OSOBE POREZNE UPRAVE ZA PREUZIMANJE IZVJEŠĆA

U \_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_

Pravilnik, NN 118/2009-2902